Niemand onaantasbaar in Steve se 'Die onaantasbares' | Maroela Media
Dit het die sanger Steve Hofmeyr tien dae – waarin hy net "opgekom het vir asem, koffie en konserte" – geneem om die lewe te skenk aan sy jongste roman, 'n speurverhaal wat beloof om te boei.
Die sanger het aan Maroela Media vertel Die onaantasbares is sy eerste volwasse roman.
"Die geweld is hard en die bloed vloei. En dan het ek die heerlike voordeel dat ek polities onverskillig kan wees. Sonder politieke korrektheid het ek vier keer soveel karakters om voor die voet af te maai. Niemand se beeld word gepoets in my boeke nie. Almal bars, of jy nou swart of gay, vet of vrou of bruin of wit is," vertel die sanger.
Hofmeyr sê Die onaantasbares is 'n speurverhaal. "Die eerstepersoonsverteller is 'n huurmoordenaar. En 'n vuilgoed. Ek het in my lewe twee geken – een is 'oorlede' en die ander toegesluit. En kyk, dit sit nie in enige huurmoordenaar se broek om verlief te raak nie. Daar is vele klein doodloopstrate in hul lewensmotto's. Die storie het gebars om uit te kom en ek het dit in twee weke klaar geskryf," vertel hy.
Die onaantasbares (Foto: Facebook/Steve Hofmeyr)
Die speurverhaal draai om die sogenaamde "Sluiper" wat deur sy kamerade uit die DRK huis toe gestuur word vir berading – en dan sterf sy siel. "Gou stel hy sy dienste beskikbaar aan die hoogste bieërs in Suid Afrika, meestal politici. Om goed te wees, moet jy leer om met die afwesigheid van gevoel te boer. En liefde het niks daarmee te make nie, het hy ( die Sluiper) gedink, totdat hulle Tes Mallet vermoor het."
Die sanger is besig om met sy uitgewers te onderhandel oor die publikasie. Drie vriende en sy vrou is tans besig om die boek te lees.
"Die idee is seker nie oorspronklik nie, maar die wending aan die einde sal jou asem wegslaan," vertel hy. "My vrou is nou besig daarmee. Ek hou haar dop. Ek ken haar kyke."
Kan nie wag vir boek nie!!! Vertrou dat dit gou op die rak gaan wees.
Is daar 'n einde aan die Steve-verrassings? Glo nie. Wat 'n talentvolle man. Veels geluk met jou boek, Steve. Ek sal dit nie lees nie want ek gril my dood vir bloed en aanvalle, maar steeds wens ek joubaie voorspoed met jou nuwe "onderneming".
Ek hoop Maroela gaan daagliks uittreksels uit Steve se boek publiseer om ons dag op te kikker en beslis voorskryf vir studente by ons eie Afrikaanse universiteit, Akademia… ons Boerepresident se eie, eie kunswerk… ook vir die koffietafel en vir voorlees vir die 'kids' voor slapenstyd… en ons spot oor stortkoppe… Gelukkig het ons nou 'n 'match' gevind…
Was daar meer soos Steve!!.. Van n ou ouma!!
Mense, ek kan nie wag vir die boek om te verskyn nie! Dit klink nou na 'n lekker, interessante storie. Ek ondersteun ons Afrikaanse skrywers en koop hulle boeke om my steun te gee – geen gelenery nie – koop dit self om my dankbaarheid te wys met die ongelooflike plesier wat hulle ons verskaf in hierdie stresvolle lewe. Daar is NIKS so lekker as om met'n goeie boek in jou hande te sit en lees nie. Geen digitale vorm kan daardie genot vervang nie. Steve en julle ander uitstekende skrywers —- "doet so voort" ??